ไฟแนนซ์ทูเดย์
โดย...ช.ชดา
17 ส.ค. 2559

โดย...ช.ชดา
จับงานถนัดมือ กรณ์ จาติกวณิช อดีต รมว.คลัง หลังจากรับเป็นประธานชมรมฟินเทคแห่งประเทศไทยแล้ว ก็ไม่ได้มีเวลาว่าง ออกงานประจำ ล่าสุดได้รับเชิญจากแบงก์ชาติ ไปเป็นที่ปรึกษาให้ความเห็นในเรื่องการจัดตั้งศูนย์ทดสอบและพัฒนาฟินเทคแห่งชาติ (National FinTech Sandbox) อีกงาน
อภิศักดิ์ ตันติวรวงศ์ รมว.คลัง ไม่สนใจจำนวนยอดคนจนที่ลงทะเบียนผ่านระบบพร้อมเพย์จะมากหรือน้อยไม่เป็นไร รัฐบาลจะเดินหน้าช่วยเหลือคนจนให้รับเงินผ่านระบบพร้อมเพย์เท่านั้น เพราะเป็นการวางระบบการจ่ายเงินรัฐสวัสดิการที่ดีที่สุดในขณะนี้ใช้งบประมาณได้อย่างมประสิทธิภาพ เงินถึงมือชาวบ้านเต็มเม็ดเต็มหน่วย ไม่มีใครมาหักเงินกลางทาง
อย่างนี้หมายความว่าจะลงทะเบียนเท่าไหร่ไม่สำคัญ แต่ถ้าจะรับความช่วยเหลือจากรัฐต้องผ่านระบบนี้ โปรดเข้าใจให้ตรงกัน
ช่วงนี้ธนาคารออมสินซบเซาไปหน่อย ไม่ค่อยยิงโปรโมชั่นมากเหมือนครึ่งปีแรก ที่มีทั้งอีเวนต์ โฆษณา ประชาสัมพันธ์ผลิตภัณฑ์มากมาย วงในแซวว่าสงสัยใช้งบหมดแล้ว ฟังแล้วตลกร้ายไปหน่อย แต่เชื่อมือ พี่บู้ “ชาติชาย พยุหนาวีชัย” ผู้อำนวยการธนาคารออมสิน จะมีทีเด็ดอะไรมาเขย่าตลาดในครึ่งหลังของปีอย่างแน่นอน